

**ประกาศองค์การบริหารส่วนตำบลปากแพรก**

**เรื่อง ยกเลิกการใช้สำเนาบัตรประชาชนและสำเนาทะเบียนบ้าน เพื่อลงทะเบียนและยื่นคำขอรับเงินอุดหนุนเพื่อการเลี้ยงดูเด็กแรกเกิดในที่ทำการองค์การบริหารส่วนตำบลปากแพรก**

ตามข้อ 17 ของคำสั่งหัวหน้าคณะรักษาความสงบแห่งชาติ ที่ 21/2560 เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ ลงวันที่ 4 เมษายน พ.ศ.2560 และตามมติคณะกรรมการขับเคลื่อนการปฏิรูปเพื่อรองรับการปรับเปลี่ยนตามนโยบาย Thailand 4.0ครั้งที่ 1/2561 เมื่อวันที่ 30 เมษายน 2561 โดยมีนายกรัฐมนตรีเป็นประธาน มีมติให้มีการยกเลิกการใช้สำเนาบัตรประชาชนและสำสำเนาทะเบียนบ้านเพื่อรองรับการเป็นรัฐบาลดิจิทัล ประกอบกับในการประชุมคณะรัฐมนตรี เมื่อวันที่   
2 ตุลาคม 2561 มีมติเห็นชอบมาตรการอำนวยความสะดวกและลดภาระของประชาชน (การเรียกสำเนาเอกสารที่ทางราชการออกให้ประชาชน) ตามที่สำนักงาน ก.พ.ร. เสนอ นั้น

เพื่อให้การปฏิบัติราชการตามระเบียบกรมกิจการเด็กและเยาวชนว่าด้วยการจ่ายเงินอุดหนุนเพื่อการเลี้ยงดูเด็กแรกเกิด พ.ศ.2562 และกฎหมายอื่นที่อยู่ในอำนาจและหน้าที่ขององค์การบริหารส่วนตำบล  
ปากแพรก เป็นไปตามคำสั่งหัวหน้าคณะรักษาความสงบแห่งชาติและมาตรการดังกล่าวอันเป็นการอำนวยความสะดวกและลดภาระของประชาชน จึงให้ยกเลิกการใช้สำเนาเอกสารที่ทางราชการออกให้ประชาชน   
ซึ่งนายกองค์การบริหารส่วนตำบลปากแพรก ได้มีคำสั่งให้พนักงานองค์การบริหารส่วนตำบลปากแพรกหรือพนักงานเจ้าหน้าที่ถือปฏิบัติโดยเคร่งครัดไปแล้ว ดังนี้

1. ห้ามพนักงานองค์การบริหารส่วนตำบลปากแพรกหรือพนักงานเจ้าหน้าที่เรียกสำเนาบัตรประชาชนและสำเนาทะเบียนบ้าน เพื่อลงทะเบียนและยื่นคำขอรับเงินอุดหนุนเพื่อการเลี้ยงดูเด็กแรกเกิด

2. กรณีจำเป็นต้องใช้เอกสารอื่นที่ทางราชการออกให้ในการสอบสวนและตรวจสอบเพื่อประกอบคำขอลงทะเบียนและยื่นคำขอรับเงินอุดหนุนเพื่อการเลี้ยงดูเด็กแรกเกิดให้พนักงานองค์การบริหารส่วนตำบลปากแพรก หรือพนักงานเจ้าหน้าที่ มีหน้าที่แจ้งหน่วยงานราชการที่เป็นผู้ออกเอกสารดังกล่าว เพื่อให้จัดส่งข้อมูลหรือสำเนาเอกสารทางราชการนั้นเพื่อมาใช้ประกอบคำขอ เว้นแต่ผู้ขอมีความประสงค์ที่จะนำเอกสารราชการนั้นมาแสดงต่อพนักงานองค์การบริหารส่วนตำบลปากแพรก หรือพนักงานเจ้าหน้าที่เพื่อประกอบคำขอด้วยตนเอง

3. กรณีจำเป็นต้องคัดสำเนาเอกสารรายการทะเบียนบ้านและบัตรประชาชนหรือเอกสารราชการอื่น เพื่อประโยชน์ในการปฏิบัติราชการขององค์การบริหารส่วนตำบลปากแพรกให้พนักงานองค์การบริหารส่วนตำบลปากแพรกหรือพนักงานเจ้าหน้าที่เป็นผู้จัดทำสำเนาเอกสารดังกล่าวขึ้นเองและห้ามมิให้เรียกเก็บค่าใช้จ่ายที่เกิดจากการทำสำเนาดังกล่าวนั้นจากผู้ขอลงทะเบียนและยื่นคำขอรับเงินอุดหนุนเพื่อ  
การเลี้ยงดูเด็กแรกเกิด

4. กรณีมอบอำนาจให้บุคคลอื่นดำเนินการแทน ให้ใช้สำเนาบัตรประชาชนของผู้มอบอำนาจพร้อมลงนามรับรองสำเนาถูกต้อง

จึงประกาศมาให้ทราบโดยทั่วกัน

ประกาศ ณ วันที่ เดือนเมษายน พ.ศ.2563

(นายปราโมทย์ เพชรรัตน์)

นายกองค์การบริหารส่วนตำบลปากแพรก